**The Man Who Killed Don Quixote** on vuonna 2018 ensi-iltansa saanut seikkailuelokuva, jonka on ohjannut Terry Gilliam. Elokuva perustuu löyhästi Miguel de Cervantesin romaaniin *Don Quijote*. Tarina kertoo intohimonsa hukanneesta elokuvaohjaajasta, joka palaa aikaisemmasta tuotannostaan tuttuihin maisemiin Espanjaan.

Elokuvalla on poikkeuksellisen pitkä tuotantohistoria, ja kokonaisuudessaan projektia työstettiin miltei 30 vuotta. Pääosanäyttelijät vaihtuivat useasti, ja käsikirjoitus tehtiin monta kertaa uudelleen. Varhaisemmassa versiossa juoni keskittyi mieheen, joka matkaa tulevaisuudesta 1600-luvun Espanjaan ja lähtee mukaan Don Quijoten matkalle. Lopullisessa Adam Driverin ja Jonathan Prycen tähdittämässä versiossa tarina sijoittuu täysin nykyaikaan.

Tarina
------

### Juoni

Elokuvaohjaaja Toby Grummettin ura on johtanut mainosalalle, ja ärtyisä ohjaaja palaa aikaisemmin ohjaamansa elokuvan kuvauspaikalle espanjalaiseen pikkukylään. Kylässä hän kohtaa aikaisemman tuotannonsa pääosanäyttelijän, vanhan suutarin, joka on sekoittanut elämänsä ja Don Quijoten roolin keskenään. Ohjaaja ja suutari päätyvät yhteiseen seikkailuun, jossa fantasia ja todellisuus sekoittuvat toisiinsa.

### Rooleissa

|  |  |  |
| --- | --- | --- |
|  Adam Driver  | … |  Toby Grummett
  |
|  Jonathan Pryce  | … |  Javier / Don Quijote
  |
|  Stellan Skarsgård  | … |  Tobyn esimies
  |
|  Olga Kurylenko  | … |  Jacqui
  |
|  Joana Ribeiro  | … |  Angelica
  |
|  Óscar Jaenada  | … |  the Gypsy
  |
|  Jason Watkins  | … |  Rupert
  |

Tuotanto
--------

Elokuvan kuvaukset alkoivat alun perin Espanjassa syyskuussa 2000, ja tuotantoa hankaloitti niin kuvauspaikalla sattuneet mutavyöryt kuin Naton hävittäjälentokoneiden aiheuttama meteli. Lopulta pääroolia Don Quixotea esittänyt Jean Rochefort sairastui, ja tuotanto lopetettiin marraskuussa. Elokuvan toisessa pääroolissa Toby Grummettina olisi esiintynyt Johnny Depp. Vuonna 2008 tuotanto jatkui Deppin sekä Michael Palinin tähdittämänä. Seuraavana vuonna pääosakaksikoksi oli vaihdettu Ewan McGregor ja Robert Duvall. Tuotanto kuitenkin keskeytyi rahoitusongelmiin vuonna 2010. 

Vuonna 2015 tuotanto käynnistyi uudelleen, kun Amazon päätyi elokuvan rahoittajaksi. Pääosaan valittiin Jack O’Connell sekä Don Quixoten esittäjäksi "täydellisesti rooliin sopiva" John Hurt. Haimasyöpää sairastanut Hurt joutui kuitenkin jättämään projektin, ja vuonna 2016 rooliin palasi aiemmin tuotannon jättänyt Michael Palin. Samalla Tobyn rooliin valittiin uutena näyttelijäkiinnityksenä Adam Driver. Gilliam ilmoitti, että kuvaukset alkaisivat vuoden 2016 syksyllä. Kun tuottaja Paolo Branco ei saanut kasaan riittävää rahoitusta ja poistui hankkeesta, kuvaukset lykkääntyivät lopulta maaliskuuhun 2017, jolloin Palinin tilalle päärooliin oli vaihtunut Jonathan Pryce.

Pääroolia esittävä Jonathan Pryce oli lopulta viides Don Quixoten rooliin kiinnitetty näyttelijä.

> »Minä ja tämä elokuva olemme molemmat muuttuneet paljon vuosien myötä. Siitä on tullut sisällökkäämpi; siinä on enemmän tasoja, ja se kertoo enemmän elokuvasta, filmeistä ja niiden vaikutuksista ihmisiin.»   
> (Ohjaaja Terry Gilliamin ajatuksia elokuvan pitkästä ja haastavasta tuotannosta.)
> 
> 

Elokuvan kuvaukset saatiin valmiiksi kesällä 2017, ja ensi-iltansa elokuva sai Cannesin elokuvajuhlilla toukokuussa 2018. Elokuvan levitystä on hankaloittanut oikeuskanne, jossa tuottaja Paulo Branco kuvaili elokuvaa "laittomaksi" ja väitti omistavansa elokuvan oikeudet.

Vastaanotto
-----------

Elokuvan näyttelijäkaarti ja ohjaaja Terry Gilliam Cannesin elokuvajuhlilla keväällä 2018.
*The Man Who Killed Don Quixote* sai Cannesin elokuvajuhlilla ristiriitaisen vastaanoton. *Episodin* Marta Bałaga viittasi elokuvan tuotantohistoriaan kuvaillessaan sen "muuttuneen eeppisestä Jean Rochefort -elokuvasta farssimaiseksi Jonathan Pryce -komediaksi… [joka] ei ole kovin hyvä". Niin Bałaga, The Upcoming UK -sivuston Jake Cudsi, *Rolling Stone* -lehden David Fear kuin *Varietyn* Peter Debruge kutsuivat kokonaisuutta "sotkuiseksi". Debruge uskoo, että aikaisemmin pääosaan kiinnitetty Depp olisi tuonut kokonaisuuteen mukaan kaivattua komiikkaa.

Lähteet
-------

1. ↑  The Man Who Killed Don Quixote *Elonet*. Viitattu 31.12.2020.
2. 1 2 3  The Man Who Killed Don Quixote *Midnight Sun Film Festival*.  Arkistoitu 19.9.2020. Viitattu 31.12.2020. (suomeksi)
3. ↑  Laitinen, Markus: Tältä se Terry Gilliamin ikuisuusprojekti nyt näyttää – ensimmäinen traileri vihdoin julki *Episodi*.  5.4.2019. Viitattu 31.12.2020.
4. ↑  Peltonen, Jari: The Man Who Killed Don Quixote *V2*.  12.8.2019. Viitattu 31.12.2020. (suomeksi)
5. 1 2 3  Römpötti, Harri: Legendaarinen tarina Don Quijotesta pääsi vihdoin valkokankaalle – uskomattomat "kiroukset" vaanivat elokuvaa 30 vuoden ajan *Ilta-Sanomat*.  28.7.2019. Viitattu 31.12.2020.
6. 1 2  Cudsi, Jake: The Man Who Killed Don Quixote *The Upcoming*.  22.1.2020. Viitattu 31.12.2020. (englanniksi)
7. 1 2 3 4  Wilkinson, Alissa: The Man Who Killed Don Quixote’s long, possibly cursed journey to the big screen, explained *Vox*.  19.5.2018. Viitattu 31.12.2020. (englanniksi)
8. ↑  Freer, Ian: The Man Who Killed Don Quixote *Empire*.  27.1.2020. Viitattu 31.12.2020. (englanniksi)
9. ↑  Jack O'Connell to Star in Terry Gilliam's Don Quixote *Comingsoon.net*.  5.11.2014.  Arkistoitu 8.11.2014. Viitattu 9.11.2014. (englanniksi)
10. 1 2 3 4  Terry Gilliam's Quixote: This 'cursed' film is finally here *BBC*.  8.5.2018. Viitattu 31.12.2020. (englanniksi)
11. ↑  Terry Gilliam Saddles Up for ‘Don Quixote’ After 20-Year Journey *Variety.com*.  18.5.2016. Viitattu 20.5.2016. (englanniksi)
12. 1 2  Bałaga, Marta: Terry Gilliamin Cannes-päätös julistaa: Maailma tarvitsee enemmän hulluutta! *Episodi*.  22.5.2018. Viitattu 31.12.2020.
13. ↑  Monty Python -ohjaaja sai legendaarisen epäonnisen elokuvansa kuvattua – 17 vuoden piinan jälkeen Helsingin Sanomat. Viitattu 5.6.2017.
14. ↑  Ikonen, Niko: Monty Python -legenda Terry Gilliam joutui sairaalaan – samalla Don Quijote -leffan USA:n levitys kariutui *Episodi*.  10.5.2018. Viitattu 31.12.2020.
15. ↑  Maailman epäonnisimman elokuvan saaga jatkuu: Terry Gilliam menetti oikeudet vuosikausia tekemäänsä The Man Who Killed Don Quixoteen *Muropaketti*.  18.6.2018. Viitattu 31.12.2020.
16. ↑  Fear, David: ‘Man Who Killed Don Quixote’ Review: Terry Gilliam Tilts at Windmills and Wins *Rolling Stone*.  14.4.2019. Viitattu 31.12.2020. (englanniksi)
17. ↑  Debruge, Peter: Film Review: 'The Man Who Killed Don Quixote *Variety*.  18.5.2018. Viitattu 31.12.2020. (englanniksi)